Gumtree waarsku teen slenterDie advertensiewebwerf Gumtree het die publiek gewaarsku oor ŉ slenter op sy en ander soortgelyke webtuistes wat poog om potensiële kopers uit groot geld te bedrieg. Volgens Claire Cobbledick, hoof van bemarking by Gumtree Suid-Afrika, ontvang hulle ŉ stortvloed navrae oor die geldigheid van Gumtree-fakture en -rekeningbesonderhede. “Ons wil beklemtoon dat Gumtree nie geld ‘hou’ namens kopers of verkopers nie. Verkope op die webwerf geskied direk tussen kopers en verkopers of ons transaksievennote wat onderskryf en veilig is, naamlik Shepherd en Motofinn. Nie Gumtree of Shepherd of Motofinn sal ooit ŉ koper vra om geld in ‘n PayPal- of Western Union-rekening te betaal nie.” Cobbledick het gesê die modus operandi wat deur die swendelaars gebruik word, behels dat advertensies vir goedere met ŉ hoë waarde op dié webwerf geplaas word. Sodra ŉ potensiële koper reageer, ontvang hy of sy ŉ boodskap dat die verkoper nie tans in die land is nie, “maar dat ŉ derde party” die transaksie sal fasiliteer. Die sogenaamde verkoper vra ook die koper vir persoonlike inligting, soos sy of haar naam, adres en telefoonnommer. Die swendelaars voer ook aan dat daar ŉ 14 dae geld terug-waarborg is en ŉ Britse telefoonnommer word verskaf vir navrae. “Kort nadat die koper meer inligting verskaf het ontvang hy of sy ŉ vervalste faktuur van Gumtree wat versoek dat ŉ e-pos gestuur word om die transaksie te verifieer. Die niksvermoedende koper word ook versoek om ŉ deposito in ŉ PayPal of Western Union-rekening in te betaal. Cobbledick het gebruikers van die webwerf gevra dat diegene wat onseker is oor die geldigheid van ŉ e-pos, dadelik met hulle in verbinding moet tree. “Moet ook nooit geld in ŉ derde party se rekening deponeer indien jy onseker voel oor die geldigheid van die bankbesonderhede nie.”